Балъкъэр лъэпкъым и щыгъуэ махуэм
Политикэ залымыгъэм ихьахэм я фэеплъым и деж гъатхэпэм и 8-м щекIуэкIынущ балъкъэр лъэпкъым и хэкур зэрырагъэбгынэрэ илъэс 70 зэрырикъум ехьэлIа Iуэхугъуэхэр.
«ГъащIэ щыхупIэм хуэкIуэ гъуэгу» зыфIаща литературэ-макъамэ композицэмкIэ махуэр къызэIуахынущ. Абдежым щагъэлъэгъуэнущ видеокадрхэри. ИтIанэ республикэм и жылагъуэр зыхэтыну пэкIум щIидзэнущ, фэеплъым удз гъэгъахэр тралъхьэнущ.
Щыгъуэ махуэм музей-мемориалым къыщызэIуахынущ зи адэжь лъахэр зрагъэбгына балъкъэрхэм я щхьэ кърикIуахэм ущызыгъэгъуазэ гъэлъэгъуэныгъэ.
Музейм и щIэныгъэ лэжьакIуэ Ульбашевэ Сафият илъэситIым къриубыдэу зэхуихьэсащ Япэ дунейпсо зауэм и лъэхъэнэм Къэщкъэтау къуажэм и тхыдэм теухуа дэфтэрхэр. А жылэм дэсащ Георгий и жорым и кавалеритху. Абыхэм ящыщщ и ныбжьыр илъэс 20 фIэкIа иримыкъуауэ кавалер нэс хъуа Эфендиев Заур.
Гъэлъэгъуэныгъэм и етIуанэ Iыхьэр Сталинград зэхэуэр илъэс 75-рэ зэрыхъум теухуащ. А зауэм хэтащ балъкъэр 25-рэ. Иджы Волгоград щагъэхьэзыр фэеплъ пхъэбгъум тратхэнущ а лIы хахуэхэм я цIэ-унэцIэр.
Музейм ущрихьэлIэнущ Мечиев Казым и гъащIэмрэ и гуащIэмрэ теухуа экспонатхэм — ар къызэралъхурэ илъэси 155-рэ зэрырикъур мы гъэм ягъэлъэпIэнущ. Апхуэдэ дыдэуи гъэлъэгъуэныгъэм увыпIэ щхьэхуэ щиубыдынущ Афганистан зауэм теухуа Iыхьэми.
Щыгъуэ пэкIум и кIэухым Къэбэрдей-Балъкъэрым и артистхэм уэрэдхэмрэ усэхэмрэ ягъэзэщIэнущ.
Герасимовэ Риммэ.
